google/wiki40b huggingface dataset:
Safe Harbor-demningen

Safe Harbor-demningen er en demning med vannkraftverk som regulerer elva Susquehanna River, beliggende i Lancaster County, delstaten Pennsylvania i USA. 
Demningen er 1 484 m lang og 23 m høy. Kraftverket har en installert produksjonskapasitet på 417 MW, fordelt på 14 turbiner. Anlegget ble utbygget i perioden 1930–1931. Operatør er et lokalt eierselskap.
Ulstein Group

Ulstein Group er et norskeid og familieeid industrikonsern med virksomhet innen designutvikling og bygging av skip, system og løsninger innen kraft og kontrollstyring av skip og maritime systemer. Hovedkontoret ligger i Ulsteinvik i Møre og Romsdal, et sentralt område for den norske maritime klyngen. Konsernet har omkring 600 ansatte og konsernsjef er Gunvor Ulstein. Ulstein Verft er det største selskapet.

X-BOW

Ulstein Verft har i nyere tid (etter 2000) vært spesialisert innen offshore, men har de senere årene etablert seg innen nybygging av ekspedisjonscruiseskip, yacht og passasjerskip (RoPax), i tillegg til skip for havvindindustrien og design for fiskefartøy. Havvindskipet 'Windea La Cour'  (levert 2016) arbeider på offshorevindparker utenfor Nederland, et skip som har baugdesignet X-BOW, og også den nyutviklete hekkløsningen X-STERN, med mange av de samme egenskapene som X-BOW. X-BOW er en bakovervendt baug utformet for å gi bedre håndtering i grov sjø og lavere drivstofforbruk. X-BOW ble tildelt Årets Ingeniørbragd av Teknisk Ukeblad i 2005. Det første leverte skipet med X-BOW-skroglinjeform; Bourbon Orca, et ankerhåndteringsfartøy av designtypen AX104, ble levert i 2006 og fikk blant annet utmerkingene Ship of the Year Award av Skipsrevyen og Offshore Support Journal.

Historie

Konsernet har opphav fra Ulstein Mekaniske Verksted, som Martin Ulstein startet i 1917.
Idrettsutøvere med flest medaljer i vinter-OL

Dette er en liste over idrettsutøvere med flest medaljer i vinter-OL.
Mürren

Mürren er en fjellandsby i Berner Oberland i Sveits. Den ligger 1650 moh., og har ca. 450 innbyggere. Landsbyen ligger på en fjellhylle 7–800 meter over dalen under. Mürren tilhører Lauterbrunnen kommune, i likhet med landsbyene Lauterbrunnen, Isenfluh, Gimmelwald, Wengen og Stechelberg.

Turisme

Turismen er viktig for Mürren. Folk fra hele verden kommer hit for å se alpelandskapet. Det er flott utsikt mot de tre kjente fjelltoppene Eiger, Mönch og Jungfrau. Landsbyen har 2000 hotellsenger.

Kommunikasjoner

Mürren kan ikke nås med bil. I 1891 ble Bergbahn Lauterbrunnen-Mürren bygd. Den besto tidligere av en kabelbane som fraktet passasjerene opp dalsiden fra Lauterbrunnen til Grütschalp. Denne kabelbanen ble på grunn av omfattende skader nedlagt i april 2006, og erstattet med en gondolbane. Fra Grütschalp fører en 4 km lang smalsporet jernbane videre til Mürren. I 1967 ble landsbyens forbindelser til omverden forsterket ved byggingen av gondolbanen Luftseilbahn Stechelberg-Mürren-Schilthorn.

Historie

Mürren arrangerte det første VM i alpint 1931. Også i 1935 hadde byen dette arrangementet. Hver vinter avholdes et utforrenn fra toppen av Schilthorn.
Knapstad skole

Knapstad skole er en offentlig grunnskole som ligger i Skoleveien 17 på Knapstad i Hobøl kommune. Den hadde 143 elever høsten 2011, fordelt på 1. til 7. trinn og mottaksklasse. Rektor ved skolen i skoleåret 2011/2012 var Grethe Oliver Vogt.
Skolen ble tatt i bruk i 1975 og er siden utvidet. Den avløste den nå nedlagte Foss skole ved E18. Skolen hadde i skoleåret 2011/2012 15 lærere, hvorav 9 hadde kontaktlærerfunksjon.
Statskassen

Statskassen er et begrep som beskriver en stat som juridisk person i formuerettslig forstand.
Opprinnelig var statskassen en kiste eller tilsvarende hvor statens betalingsmidler ble oppbevart. I tidlige tider var det som oftest ikke forskjell på statskassen og regentens egne midler, noe som en fremdeles kan se i stater med diktatur. I Norge ble midlene skilt mellom kongen og stat etter 1814. Kongen får istedenfor apanasje, som er lønn betalt fra statskassen.
Eophileurus

Utseende

Middelsstore til store (gjerne 20-40 millimeter), avlange, blankt rødbrune til svarte biller. Hannen har et kort horn i pannen, pronotum har en lengdefure og er vanligvis uthulet foran der det sitter en liten knøl, og nokså tett punktert. Dekkvingene er forholdsvis lange og smale med tydelige punktstriper.

Levevis

Larvene lever i råtten, død ved, de er rovdyr som jakter på andre vedlevende insekter. De voksne billene kan leve temmelig lenge.

Utbredelse

Slekten er utbredt i Sørøst-Asia og Indonesia.
Stavanger og Omegn Trafikkselskap

Stavanger og Omegn Trafikkselskap A/S, forkortet S.O.T. var et busselskap som ble opprettet 1. april 1975. S.O.T. hadde hovedkontor i Stavanger.

S.O.T. i endringene i bussbransjen

På 1990-tallet skjedde det store endringer i bussbransjen. Høsten 1993 var S.O.T. med på å opprette Norgesbuss. Etter dette var S.O.T. med på flere oppkjøp i bussbransjen. I 1999 ble S.O.T. kjøpt opp av CGEA sammen med Østerhus Buss AS, Sokndal Bilruter AS og etablerer CGEA Transport Norge AS, med hovedkontor i Stavanger. Selskapet skiftet seinere navn til Connex Norge AS, i 2006 til Veolia, og i 2011 til Boreal Transport.
Veolia (seinere navnebytte til Boreal Transport), som fortsettelsen av S.O.T., vant i 2007 bussanbudet for Nord-Jæren med oppstart 1. januar 2008. Det var ny konkurranse om anbudet i 2015 og Norgesbuss vant anbudet med oppstart 1. juli 2016. Anbudet i Stavanger er stort og omfatter ca. 200 busser.
Stanisław Marusarz

Idrettsmannen

Marusarz hoppet første gang i storbakken Wielka Krokiew i 1927, da han var 13 år gammel. Han deltok i VM (nordiske grener) i årene 1933-1939. I Lahtis i 1938 tok han sølvmedalje i spesielt hopp, bare 0,3 poeng bak vinneren Asbjørn Ruud. Han ble nummer 4 i Vysoké Tatry (Štrbské Pleso) i 1935 og nummer 5 i Zakopane i 1939. I VM i Innsbruck i 1933 ble han nummer 6 i kombinert.
Han deltok i OL i 1932, 1936, 1948 og 1952. I Lake Placid i 1932 ble han nummer 17 i spesielt hopp og nummer 27 i 18 km langrenn og kombinert. I Garmisch-Partenkirchen i 1936 kom han på 5. plass i spesielt hopp og 7. plass i kombinert. Han ble nummer 27 i spesielt hopp i St. Moritz i 1948 og i Oslo i 1952.
I mars 1935 vant han hoppuka i Planica. Han hoppet 95 meter og var en av flere som satte verdensrekord.
Stanisław Marusarz ble polsk mester til sammen 21 ganger, i både nordiske grener og alpint. Han la helt opp som skihopper etter det polske mesterskapet i 1957, der han kom på 4. plass, 43 år gammel.
Stanisław Marusarz var søskenbarn av Andrzej Marusarz og Józef Marusarz, som begge deltok i OL på ski.

Andre verdenskrig

Etter at Polen var blitt invadert av Tyskland høsten 1939, var Stanisław Marusarz grenselos i Tatrafjellene vinteren 1939-40. I mars 1940 ble han arrestert av slovakiske grensevakter, men han greide å rømme og komme seg tilbake til Zakopane. Stanisław og kona Irena forsøkte å flykte til Ungarn, men ble arrestert da de var på vei over grenseelva Hemad mellom Slovakia og Ungarn.
Sammen med 134 andre fanger ble Marusarz dømt til døden for «aktivitet mot Det tredje riket». Etter en dramatisk flukt fra fengselet i Kraków, kom han seg etter en tid i midlertidig sikkerhet i Ungarn, og oppholdt seg der under resten av krigen. Før krigen endte ble han igjen arrestert og dødsdømt, men han unnslapp på ny, og kunne vende tilbake til Polen da freden kom.
Bilden kirke

Bilden kirke var en kirke ved gården Østre Bilden (gnr. 111) i Tingelstad i Gran kommune, Oppland fylke. Den antas å stamme fra middelalderen, men eldste bevarte skriftlige vitnesbyrd er i Povel Huitfeldts stiftsbok, som omtaler «Bildenne Annexa» under Nikolaikirken, Grans hovedkirke. Av Jens Nilssøns visitasrapport fra 1590-tallet fremgår det at kirken er ute av bruk, og at den er av tre. Det siste gjør det nærliggende å anta at det dreide seg om en stavkirke, noe Lorentz Dietrichson gjorde i sitt verk om stavkirker. I 1732 var kirken forsvunnet, men i 1627 hadde doktor Peder Alfsøn besøkt den øde kirken og laget en tegning av antependiet, som i tillegg til illustrasjoner hadde en runeinnskrift. Antependiet ble meldt forsvunnet i 1743, og Alfsøns tegning er eneste kjente illustrasjon av en gjenstand fra kirken. Tegningen inngår i Den arnamagnæanske samling.
Type 59

Historie og utvikling

Tidlig på 1950-tallet fikk Kina en del T-54 fra Sovjetunionen, og egenproduksjon ble så iverksatt under betegnelsen Type 59. De første produksjonskjøretøyene var like T-54, men manglet nattsikter og stabilisering for kanonen. Senere varianter hadde røykavsug for kanonen, stabilisering og infrarøde nattsikter.
I senere tid har noen kjøretøyer blitt obsertvert med laseravstandsmåler montert over hovedskytset.

Teknisk

Vognføreren sitter framme til venstre i skroget, med noe ammunisjon på sin høyre side. Vognkommandøren og skytteren sitter til venstre i tårnet, med laderen på høyre side.
Skroget er av sveiset stål, og pansringen har en maksimal tykkelse på 203 mm.
Hovedskytset er en 100 mm riflet kanon, som kan eleveres fra -4° til +17°. Den kan avfyre AP, APC-T, HE, HE-FRAG, HEAT-FS og HVAPDS-T med en midlere skuddtakt på fire skudd i minuttet. Ved laderens luke står en 12,7 mm mitraljøse. En 7,62 mm mitraljøse er montert koaksialt med hovedskytset, og et lignende våpen kan betjenes av vognføreren. T-54 kan legge sitt eget røykteppe ved å sprøyte inn diesel i eksosen.
Motoren i Type 59 er en V-12 vannkjølt dieselmotor som yter 520 hk ved 2 000 omdreininger i minuttet. Den er montert sammen med girkassen bak i skroget. 815 liter diesel bæres ombord, og ekstra tanker kan monteres eksternt for å øke rekkevidden til 600 km.
Hammurabis lover

Hammurabis lover er en gammelbabylonsk lovsamling, en av verdens mest kjente. Den ble funnet under utgravningen av det gamle Susa ved årsskiftet 1902, og er et av de merkeligste funnene fra den gamle babylonske kulturen.
Lovene er meislet inn i kileskrifttegn på et monument av hard sort dioritt. Monumentet er 2,25 meter høyt, 1,90 meter i omfang ved foten og 1,65 meter bred på toppen. Dette er den lengste og best bevarte kileskriftteksten man noen gang har funnet. Det er også hugget inn et bilde av solguden Sjamasj, som også var den guddommelige dommeren, som sitter på en trone og overleverer lovene til Hammurabi. Innskriften løper i seksten parallelle kolonner på forsiden og 28 på baksiden av monumentet.
Lovene utgjør ca. 282 paragrafer. Fem kolonner er hugget bort, noe som gjør at 35 paragrafer har gått tapt. Noen av disse kan allikevel rekonstrueres ved hjelp av leirtavler fra Assurbanipals bibliotek.
Velta

Velta er ei bygd i Åsnes kommune i Hedmark. Den ligger på sørsida av elva Flisa, rundt 15 km øst for kommunesenteret Flisa. Riksvei 202 går i bru over Flisa ved bygdesenteret, mens Fv450 går gjennom hele bygda parallelt med elva.
Eudistenia

Utseende

En middelsstore, avlang, gråbrunlig trebukk. Antennene er tynne og omtrent så lange som kroppen. Pronotum er firkantet, innsnevret ved roten, dekkvingene er lange, smale og jevnbrede med en opphøyd lengderibbe. Beina er nokså lange og slanke.

Utbredelse

Arten er bare kjent fra California.
Aptosid

aptosid, kalt sidux frem til september 2010, var en Linux-distribusjon som var basert på Debian. Den ble lansert som en Live-CD, men kunne installeres på en harddisk via et grafisk installasjonsprogram. Formålet med distribusjonen var å tilby et stabilt, enkelt, open source operativsystem.
Distribusjonen benyttet skrivebordsmiljøene KDE, Xfce og Fluxbox, og var tilgjengelig i utgaver for x86-32 og x86-64.
Versjon 1.0 ble lansert 24. november 2006. Siste versjon var 2013-01, som ble lansert 5. mai 2013.
KNM «Hessa»

KNM «Hessa» var en av tre ubåtjagere som den norske marinen fikk av USA i 1943. Det ble totalt bygget 878 slike ubåtjagere, og flere allierte land gjorde bruk av båttypen. I den norske marinen ble de benyttet av Shetlandsgjengen fra høsten 1943. Skipssjef på «KNM Hessa» var Petter B. Salen som var blant de første som ble rekruttert til Kompani Linge, og som hadde en rekke turer som sjef på fiskeskøyter før marinen fikk tildelt ubåtjagerne.

Etter krigen

Etter krigen ble Hessa brukt som skolefartøy i marinen frem til den ble utrangert og solgt til speiderbevegelsen i Kristiansand i 1959. I 1960 ble den videresolgt til Navdahl og Co og Shetlands-Larsen.
Empirix

Empirix var et norsk nettbasert tidsskrift om tegneserier startet opp og drevet med støtte fra Grafill. Nettsiden ble grunnlagt i 2014 av Håvard S. Johansen og Erle Marie Sørheim, med mål å løfte journalistikken og kritikken om tegneserier i Norge. Sørheim var redaktør fra oppstarten og fram til 2016 da Ingrid Brubaker tok over. Tidsskriftet har fått økonomiske tilskudd av Grafill, Fritt Ord og Kulturdepartementet.
Empirix er medlem i Norsk tidsskriftforening. Fra oktober 2017 er Walter Wehus ansvarlig redaktør.
Panamerikanske leker 1967

Panamerikanske leker 1967 var de femte Panamerikanske leker, de ble arrangert i Winnipeg i Canada i perioden 23. juli til 6. august 1967. Det var  2 361 utøvere fra tjueni nasjoner som deltok i nitten sporter. USA ble beste nasjon med 128 gullmedaljer foran Canada med 17.
Astenus

Utseende

Små, slanke, kortbeinte kortvinger. Kroppen er kraftig punktert. Hodet er påfallende stort og firkantet, med små fasettøyne. Antennene er ganske korte og tynne. Hodet er forbundet med kroppen med en ganske smal "hals". Pronotum er ovalt, tydelig smalere enn hodet. Dekkvingene er ganske korte.

Levevis

Som de fleste andre smalkortvinger lever disse artene delvis underjordisk.
Mattias Andersson (håndballspiller)

På klubbnivå

Andersson har bakgrunn fra klubben Ystads IF, og debuterte for deres håndballavdeling i svensk toppserie i 1995. Han spilte for klubben fram til 1999, da han gikk over til HK Drott. Han ble kåret til beste håndballkeeper i svensk toppserie i 2000 og 2001, og ble i 2001 også kåret til beste spiller.
Våren 2001 gikk Andersson til FC Barcelona, og spilte for dem ut sesongen, men flyttet senere til THW Kiel i Bundesligaen i håndball for menn. Med Kiel ble Andersson blant annet tysk mester i 2002, 2005, 2006, 2007 og 2008, samt EHF-mestere i 2002 og 2004. Han vant også den tyske cupen i 2002 og 2004. Han vant også den tyske cupen, samt Champions League i 2007. I 2008 vant han igjen tysk cup, spilte i champions league-finalen, hvor Kiel tapte mot BM Ciudad Real, og han spilte en avgjørende rolle da laget hans vant tysk liga. Til dels avgjorde han bortekampen mot Berlin og også bortekampen mot Frisch Auf Göppingen, hvor klubben sikret seg sitt 14. ligagull.
Den 1. juli 2008 gikk Andersson over til Bundesligakonkurrent TV Großwallstadt, da han ønsket mer spilletid etter ofte å ha havnet på benken i Kiel. I sin andre sesong for klubben, i 2009/10, ble han beste håndballkeeper i den tyske ligaen, målt i antall reddede skudd og høyest redningsprosent. Han hadde samme posisjon i 2010/11, og gikk over til SG Flensburg-Handewitt. I 2011/12 ble han kåret til beste håndballkeeper i Bundesligaen. Flensburg vant Cupvinnercupen, ble nest best i Bundesligaen, og i den tyske cupen ble han kåret til beste håndballkeeper.
Andersson la opp i 2018 og begynte som målvaktstrener i THW Kiel og for Østerrikes herrelandslag i håndball.

På landslagsnivå

Andersson debuterte for Sveriges landslag i 1998, mot Egypt. Han gjorde mesterskapsdebut i EM i 2000 i Kroatia, hvor Sverige tok EM-gull. Han vant også OL-sølv i Sidney samme året, hvor han imidlertid ikke fikk spilletid.
Andersson deltok også i Sommer-OL 2012, hvor Sverige igjen tok sølv. Han og Johan Sjöstrand sto vekselvis i mål, og Andersson spilte blant annet hele semifinalen mot Ungarn.

Privatliv

Mattias Andersson er sønn av håndballspilleren Thomas Andersson, han er gift, og har to barn, født henholdsvis i 2006 og 2009.
Nixon-doktrinen

Nixon-doktrinen (også kjent som Guam-doktrinen, siden den ble presentert av Richard Nixon under en pressekonferanse i Guam i juli 1969) innebærer at USA forventer at landets allierte tar ansvar for sitt eget militære forsvar, men at amerikanerne vil støtte sine allierte om nødvendig.
Nixon uttalte at
«USA for det første vil oppfylle alle sine traktatforpliktelser,
og for det annet vil bidra med et skjold om en kjernefysisk makt truer en alliert eller en nasjon hvis eksistens vi regner som avgjørende for vår egen sikkerhet,
og for det tredje vil bistå i saker som skyldes andre former for aggresjon, slik at vi yter militær og økonomisk støtte i samsvar med våre traktatforpliktelser dersom vi blir oppfordret til det. Men vi forventer at nasjonen som er direkte truet selv påtar seg ansvaret for å mobilisere tropper til sitt forsvar.»
I tillegg til å være en forutsetning for å få slutt på Vietnamkrigen, spilte doktrinen en viktig rolle i Gulf-landene, hvor den innebar betydelig militær støtte til Iran og Saudi-Arabia.
Airspeed AS.6 Envoy

Utvikling

Envoy var konstruert  av Nevil Shute Norway og A.H. Tiltman og var en to-motors utvikling av Courier. Konstruktøren Nevil Shute Norway som også skrev romaner under forfatternavnet Nevil Shute har i sin selvbiografi Slide Rule skrevet om sitt virke som flykonstruktør.
Det var brukt den samme tre-konstruksjon, ytre vingepaneler og  opptrekkbart understell som på Courier.  Prototypen G-ACMT fløy første gang 26. juni 1934 og i juli 1934 ble flyet presentert for publikum under et flystevne på Hendon.

Etterkrigsbruk

Et av  RAFs  Envoy III som overlevde krigen ble registrert sivilt som G-AHAC og operert av et mindre flyselskap til det ble hugget opp i 1950.

Varianter

Flyet ble bygget i ni varianter, med motorer med en ytelse fra  fra 200 til 350 hk.
Lysgård

Lysgård er en landbrukseiendom som ligger litt øst for Lillehammer by i Lillehammer kommune. Gården har blant annet gitt navn til Lysgårdsbakkene, som er en hoppbakke brukt under de 17. olympiske vinterlekene som ble holdt i Lillehammer i 1994. Lysgård har vært en storgård i mange hundre år, men det er sannsynlig at det har vært bosettinger her siden 1000-tallet.
Friedrich von Bodelschwingh

Bakgrunn

Hans far var pastor Friedrich von Bodelschwingh Senior (født 6. mars 1831 i Tecklenburg, død 2. april 1910 i Bethel) og hans kone Frieda. Von Bodelschwingh sr. var grunnlegger av flere veldedige stiftelser for fattige.

Innsats i helsepleien

Pastor Friedrich von Bodelschwingh grunnla og drev Von Bodelschwingh Bethel-Institution, som tilbød helsetjenester og andre tjenester til de fattige i mange år. Etter farens dødsfall i 1910 tok Bodelschwingh den yngre over denne driften. Både far og sønn var nære venner og kolleger av professor Ernst von Dobschütz. I 1921 utvidet Bodelschwingh tjenestetilbudet ved instituttet til også å gjelde omsorg for foreldreløse barn. Gutter som ikke kjenner sin egen fødselsdato ble gitt datoen 6. mars som sin nye fødselsdato til minne om pastor von Bodelschwingh senior, og jentene som ikke kjente sin egentlige fødselsdato ble tildelt den 20. februar til minne om hans kone Frieda von Bodelschwingh. 
Både den eldre og den yngre Bodelschwingh var opptatt av arvelige defekter og funksjonshemninger, og de uttrykte et kraftig ubehag ved det økende antallet funksjonshemmede personer i Tyskland. I en tale holdt den 29. januar 1929 viste Bodelschwingh den yngre til en «katastrofale utvikling» av «det økende antallet mennesker som er svake i kropp og sinn». I Bethel ble av de rundt 3.000 beboere/pasienter 1.700 tvangssterilisert, et tiltak som von Bodelschwingh ikke hadde noen motforestillinger mot. Helt annerledes og klart avvisende var han imidlertid til eutanasi.
Bodelschwingh sverget troskapsed til Adolf Hitler i 1938. Gestapo stengte Bethel teologiske skole med makt i mars 1939. Pasientene som tidligere var blitt tatt vare på av Bodelschwingh ble sendt til andre institusjoner. Bodelschwingh ble dypt bekymret da han en tid senere kom over flere urovekkende rapporter om dødsfall av hans tidligere pasienter som var sendt til andre institusjoner og merkelige nekrologer som hadde dukket opp etter disse pasientene. De var blitt ofre for den nazistiske Aktion T4, et hemmelig program for avliving av pasienter av forskjellige kategorier, særlig psykisk utviklingshemmede.
Etter krigen etablerte von Bodelschwingh opp en institusjon som skulle hjelpe til med å finne savnede familiemedlemmer. Von Bodelschwingh døde kort tid etter dette.
Friedrich von Bodelschwingh ble avbildet fire ganger på tyske frimerker, første gang i 1952.
Air India Flight 245

Air India Flight 245 var et Air India passasjerfly som styrtet inn i Mont Blanc 3. november 1950.
Flyet (registrert som VT-CQP) med 40 passasjerer og 8 i besetningen fløy ruten Bombay-Istanbul-Genève-London. Over Frankrike fløy det  inn i Mont Blanc og alle ombord omkom.
Japans kvinnelandslag i fotball

Verdensmestre

Japan hadde allerede markert seg i OL i 2008, og enda Asiamesterskapet ble en nedtur, hadde de vist seg fram. I Algarve Cup 2011 kom de på en tredjeplass etter å ha tapt for USA, men slått Norge og Sverige. Ettersom Algarve Cup kommer før de fleste seriene starter, var det ikke i utgangspunktet lett å tolke Japans styrke. Japan hadde dermed ingen større favorittstempel i VM. De startet med en brukbar seier over New Zealand før de slo Mexico overlegent. Den siste kampen tapte de imidlertid klart med 0-2 mot England. Japan kom til kvartfinalen, der de spilte defensivt i 90 minutter mot Tyskland, som endte 0-0. I ekstraomgangene scoret Japan, og gikk dermed sensasjonelt videre på bekostning av vertslandet. I semifinalen var imidlertid Japan markant bedre enn Sverige, og gikk til finalen.
I finalen møtte Japan USA. USA dominerte kampen klart i forhold til sjanser, men lyktes ikke å score før i det 69. minutt. Da så det ut til å være avgjort, men Japan nektet å gi seg, og i det 81. minutt utnyttet de en tabbe i det amerikanske forsvaret, og satte inn utlikningen. I ekstraomgangene ble bildet det samme: USA tok igjen ledelsen med Abby Wambach, men Japans Homare Sawa utliknet mot slutten. Det gikk til straffespark, som USA gjorde sensasjonelt dårlig. Den første amerikanske straffen gikk rett på keeper, den andre over mål, og den tredje var også dårlig satt. Japan scoret på tre av sine fire første, og dermed var de verdensmestre. Sawa ble også toppscorer og VMs beste spiller. Japan fikk fire spillere på VM-laget. Japan vant også Fair Play-prisen i VM.

Kallenavn

Japans kallenavn på kvinnelandslaget, «Nadeshiko Japan»(撫子ジャパン) ble til etter en konkurranse. Det var omtrent 2700 forslag, og den 7. juli 2004 ble navnet bekreftet. Navnet spiller på en nellik som betyr omtrent «Den ideelle japanske kvinnen». I et mannsdominert land som Japan er navnet på blomsten forbundet med idealer som ryddighet og lydhørhet.